
YELOD DEGTELID 


NÜM 7 YULUL 2002 (Pads 49 jü 56) 


O Volapükaflens Valöpo ! 


Danob flenis, kels ereidons säkis fol, kelis esedob oles in redakanapened 
mula lätik, e kels egespikons onis. 


Gespiks olsik äbinons mu nitediks. ed anu sumob pöti at ad lovelogön onis. 


i Alan, nenpläoto, reidon redakanapenedi balido. Nun at binon 
frutik obe, bi anu sevob, das if vilob sagön oles bosi veŭtik, plad gudikün binon is su 
pad balid. Danö ! 


2 Pluamanum olas no plidons konedis, kels dulons dü muls anik sekü 
lunot onsik. Nun at esüpädon obi, bi itikob, das reidans öbügleipons dilis koneda ün 
mul alik. Ab no binos veratik. Pos dil lätikün koneda : "Tävaventür in Kurdän" 
seko, koneds votik opubons te in dil bal. 


3; Tefü räts, kels pubons semikna su pads Sirkülapenäda, pluamanum 
olas no steifülons ad tuvedön onis, u bi tim zesüdik defon, u bi räts binons tu fikuliks, 
u bi no nitedälols tefü ons. Sekü atos, rätils te balugiks opubons, äs, samo, rätil su 
pad 51. 

4. Alikans plidons ninädi retik gaseda. Balan reidanas vilom labön 
gramataguli sonemik, kö reidans kanons säkön plänis pünas gramatik u geba vödas 
nekösömik. Ma ob, ekö tikamagot legudik ! Ad primön lartügi somik, esedom obe 
säkis anik, kelis obejäfob suno. 


Dönu danob olis ladöfiküno pro yuf at. Anu sevob gudikumo utosi, kelosi 
reidans plidons ed osteifülob ad kotenükön onis in tef at. 


Valikosi Gudikün Oles ed Olikanes 


sedom 


VII:50:2002 


MEMS TIMA PASETIK (I) 
FA JIEL ILONA KUTAS MARTINOVITS 


In famül oba binob bukeman. Lomo dalabobs bukis plu ka 10.000 ed 
in jul dabinons toums za 18.000. Kodü atos labob mödikosi ad dunön. In 
famül oba, utan, kel reidom mödiküno binom matan obik. 





Jüs bäldot yelas degfol, id ob ädivodob* reiduge; äplidob bukis alsotik. 
Äreidob bukis valik, kelis äkanob tuvön in pädän, ed utis, kelis pals oba e 
blods kil äkomandons. Bäldotü yels degkil änitedälob tefü miteodav* e me 
mesed balid oba äremob buki fa hiel Imre Trencsényi Waldapfel tiädü 
"Miteodav" äsi spotasakädi. (Blod oba bäldikün ägetom obe buki nomik de 
Niver Lekanas Jönik). Äreidob, glömöl obi it, seadöl su söf” bäldik küirik in 
pädänalecem. No änitedälob tefü neleod* fa ob päkodöl in lecem u tefü pöts 
ven äkanob polön boadi se kav; äreidob nenfino. (Mödikna te ävamikobs tü 
düp jölid neita, ven fino ek äpolon boadi anik !) 


Reid äbinon dil fümälik lifa obik. Memob, das id äreidob in bed, e 
ven fatül oba äkömom ini slipacem cilas neito ad sagön : "Neiti Gudik,”" ai 
äsagom obe : "Ilus, no reidolös in bed, bi osufol strabi*." Lampad älagon 
zänodü cem ed ämutob flekön buki mödo ad logön bükoti. Ba ekodos-la, das 
mutob lenlabön lüni. 





Täno lif reiduga obik äfinon, bi tü bäldot yelas foldeg eprimob ad 
pledön namaglöpi. Ätökob glügagoli e reidi gönü spots. Spot äfulükon timi 
lölik oba. Poso, tü tims difik lifa obik, ai ämutob dunön bosi, kel äneleton 
reidi oba. To atos, äreidob ai buki nog bali. Igo ven äbinob studan-bukeman, 
älärnob skili reida vifik, ab tim ad reidön literatavi ädefon, e plä atos, reid neai 
äbinon livüp veütik. Latikumo vob oba äbinon ut bukemana. Ye no binob 
bukeman mu täläktik, te kulivan mödaflanik. Seled kinik! Us sötob spikön 
tefü magäds oba reiduga, e vio reidug eflunon fomami* pösodöfi obik, e pla 
atos, osteifülob ad gidükön kü e kikodo no äkanob reidön. 





Näi pled spotas, äprimob ad studön pükis foginik ko blesir gretik. Lif 
oba äjonidükon studi pükas difik, e no reidi lautotas lautanas kuratik u sevi 
timädas difik pükik. In tatagümnad ästudob pükis rusänik e latinik. Poso, 

ven ästudob taledavi e spotavi in niver, älelöfädikob* dö pük polänik e dö 
pöp polänik. Äbinob nätäpretan e tävageidan in Macarän pro törans polänik 
ed äprimob ad reidön eli "Farao" fa el Prus in polänapük. Poso äpenob lautoti 
finik oba dö Polän. Dö din ot äpenob patädapenädi* obik in Jäfüd* Lekanas, e 
poso doki* oba in filosop. Latikumo in Jäfüd* Linglänapüka id äpreparob 
penädi tefü püks. Pätiädon : "Püks - pons flenöfa : jenav brefik medü püks 
kildeg. 


Memöl yunüpi oba, memob, das cils obik pämotons balan pos 
votikan. Ün tim et no älabob timi saidik ad reidön. Igo memob, das ven 
blöto änulüdob* soni telid oba Peterüli, äreidob laodo dilis siklopeda* pro cils 
jiele Edit, kel älabof yelis tel e laf. So kilans obas älifädobs fredo lafadüpi 
nätimik kobo. Kodü atos, jiel Edit neai äjaludof tefü hiel Peterül if äzibradob 
omi soaliko. Jiel Eszter, daut oba votik, binof yunikum me yels lul, ka hiel 
Peter. Du blöto änulüdob ofi, äreidob konedis hiela László Németh. 
Latikumo neai äkodof obe skänili, ab du änulüdob ofi, äkanob gudiko suemön 
säkädis jiela Eszter Égetõ (= pösod, kel pubof in bal konedas fa hiel László 
Németh). 


Ün lifayel luldegid oba äregistarob in lejul ad padafomön* as tidan 
Linglänapüka, bi cils kil oba äkofons obi ven älielons obi spikön Linglänapüki 
telefono. Fredob, das cils oba sevons-la mödikumosi, ka ob tefü dins anik, ab 
in Linglänapük osteifülob ad mätedön ko ons. Jiel Edit ed ob äbinobs 
kladans*, ed odedietob ofe buki obik, kel pädabükon ün yel 1997 me vöds at : 
Kladane oba, ko löf mödik, de motül. Ünü tim, ven ästudob Linglänapüki, 
imutob i dareidön konedis mödik in Linglänapük, ab atos jenöfo no äbinos 
reid verik! 


VÖDS NEKÖSÖMIK 


BLÖTO NULÜDÖN to breast-feed LELÖFÄDIKÖN (DÖ) to fall in love (with) 
DAFOMÖN to train NELEOD untidiness 
DIVODÖN to be devoted MITEODAV mythology 
DOK a doctorate PATÄDAPENÄD a thesis 
FOMAM formation SÖF a sofa 
JÄFÜD a faculty STRAB a squint 


KLADAN a classmate SIKLOPED an encyclopedia 

TÄVAVENTÜR IN KURDÄN (IV) 
FA DOKAN KARL MAY 





Älabom lanäli ed äjinom dalabön nämi bera; äkludob osi demü 
brads nämik oma. Obs kilans äkolkömobs Kurdänanis kildeg fo obs e 
teldegis po obs; klu stad obsik leno äbinon dasumabik; ab vafs obsik 
ävikodons vemiküno vafis omas, e reto leno peblöfos, das lüäl omas äbinon 
neflenik ta obs. Suvo istadob nog badikumo e dönu igo älibükob obi 
läbiko. 


Klu ämonitobs lü geil, stedo kos Zibar-Kurdänans. Ven älogoms 
atosi, ästopoms ed äfomoms lafasirküli, in zänod kela äbinom cif. 


Paklotom ma kösöm Kurdänik me turban gianik laböl piedis te fol 
diameto, me klot nabik Türkänik, kel äkobotanon me zön küirik pedeköl me 
platots largentinik, e love klot at äpolom eli antari (= kaftan veitik) ko liens 
edik e blägiks. In zön älabom neifi e günüli bäldik, e love säedagnob 
äkipom güni lunik Pärsänik, kel leno äkanon kodön obe dredi. 





Kompenans omik päklotoms sümiko e mödikünans omas äpoloms 
günis pülik e leridaspedis vemo lunikis. Jevods äbinons mägiks e tuvemo 
pevobüköls e monitans äjinoms obe plu äs lubeganatrup, ka äs kriganatrup 
Kurdänik. 


Loged vifik pödio änunon obi, das i Jirvani ya irivoms joli fluma. 


"Nunans bofik ela Jeiq ola, binoms-li len Zibari?" äsäkob leplekani 
diaba. 


"No, o söl! Egebliboms ba, dat no trätikoms.” Nu inilikobs lafasirküli 
vüspadü lunot jevodas degtel, ed ästopob. 


"Sabà 'I kèr - gödi gudik!" äglidob cifi. 


Qodè t' avezjkêt - God dakipomös oli !" ägespikom vemo 
telplänoviko. "Binol kim-li?" 


VII:53:2002 


Kim ob binob, atosi ya elilol dub mans tel, kelis el Jeiq Melef esedom 
ole; ab ol binol kim-li?" 


Päkofudom nemödo, ab suno ägegetom blümäli, ed äsagom : 


"Kim obas labom-li giti ad säkön : tu ki-e - binol kim-i? Ol-li ud 
ob-i?" 


"Ob soaliko; bi ol sevol fümiko obi, ab ob no sevob oli." 


Äspikob vödis at me vög fümik e süpo äpledob ko gün obik. Iblöfob 
Jirvan-Kurdänanes, das vaf at binon vemo riskädik e päsuädob, das nunans 
ela Jeiq lepato inunoms elis Zibari tefü jütagüns obas, e das inunedoms 
omis. Blufil at äkodon verato utosi, kelosi ivipob, bi man ägespikom : 


"Binob cif leseatöpa, kel us seaton po bels, e panemob : Jeri-Jir (= 
heroedan-leon). 


"Klu labol nemi jönik e gloriki; bi heroedan binom lotidiälik e leon 
binon nämik e nedobik. El Jeiq Melef ba enunom oli, das vilob nükömön ini 
yilak (= lödöp pro hitüp) olik as lotan. Opelob ole valikosi, kelosi onedob, 
ed odelo omomonitob püdo." 


"Pölol. El Jeiq Melef äbüdom obi ad sagön ole, das binol giaur (= 
nekredan), kel vilom miotön lödöpi kredana verätik. Ologol leseatöpi obsik, 
ab te as fanäböpäb." 

"Dälolös, das ospikob büo ko el Jeiq." 

llogob, das Jirvan-Kurdänans igoloms ini vat ed äsludob vifiko ad 
gebön dinädi at ad blöfön elis Zibari vio vemo vafs obsik binons riskädiks. 
Vifiküno igeflekob jevodi oba ed ägeflitob lü flum. El Halef äsukom obi, e 
po om eli ceside, e täno eli Zibari. El Jeiq Melef äbinom föfio in vat. 


"Geö, o trätan !" älüvokob omi, "if no vilol slugön vati !" 


No älobedom vödis at. Äzeilob. No ävilob spilön bludi menas, ab 

glöb balid ädrefon jevodi omik in u nilü log. Jevod äbleinikon. Äjutob 
telna, kilna, mälna, efe ko sek ot. Monitans nesäedik pejeköl ägesvimoms lü 
jol etflanik e votikans suno äsukoms omis. Atos ijenos ünü minut bal, dü kel 
i Halef isumom günüli omik ad jelön bäki obik ta Zibari. Ye atans prüdo 
äbliboms fago. Nu äflekob obi dönu lü oms ed äsagob cife : 





"Ekö! Jevods mäl nen fulükön glöbiäri !! Elogol-li atosi? Ikanoböv 
dajütön valikis, if ivilob-la, ä jevodis, ä manis. Nedob te tovön güni obik ad 
jedön de jevod alani olas. Küpolsöd atosi! No dredobs vafis olsik; ibo alan, 
kel balido otädom obis, utan id odeadom balido. Ab no ekömob lü ols as 
neflen, e kodü atos no labols kodi ad dredön obis. Ivilob fidön bodi olas e 
drinön vati olas; ab bi no jonols miseri faemikanes e soafikanes, jevods 
obsik odeflekons okis de ols. Álà benedomös olis e cilis olsik." 

Du äspikob vödis at, dönu äkipob güni oba kobü glöbem lölik; at 
äbinon dun, veŭti kela leno äsevoms. Nu ätülob jevodi oba detio, ab vifiko 
ästöboms vegi obe, e cif äsagom : 

"Qodiè, binol heroedan sublimik; okömol ko obs !" 

"No! Fanäban de Zibari no obinob !" 

"No oletobs olis !" 


"Niludol-li, das obs dredobs ravanis? Jevods obsik olovepolons obis 
loveflanü ols; logolös hijevodi oba e fümiko okredol atosi." 


Ilogob logedis stunidik, kelis äkanom töbo deflekön de nim. Veräto 
äbinos riskädik ad küpälükön lepato jevoditifanis at tefü jön jevoda. 


"Ol it ebridol-li jevodi blägik?" äsäkom. 
"No, binon legivot." 
"O söl! Nek legivon jevodi somik !" 


(Kanols reidön dili votik in Sirkülapenäd mula balidkömöl). 

RATIL 
Tonat balid binon in ret, Tonat mälid binon in bet, 
(ab no in set, ni get, ni let). Cekö oni in net e met). 
Tonat telid binon in lim, Tonat velid binon in brod, 
(i vo in tim, i bim, i nim). (ab no in mod, ni kod, ni sod) 
Tonat kilid binon in nu, Tonat jölid binon in jot. 
(ab no in mu, ni pu, ni lu). (Logol oni in bot e sot). 
Tonat folid binon in bom, Tonat zülid binon in dol, 
(i dom, i lom, i fom, i kom). (ab no in gol, ni jol, ni vol). 
Tonat lulid, ekö in sam, Nu ven rätili at erätol, 
(ab no in fam, ni lam, ni xam). Nemi nima vo ologol ! 


VAVAVAVAVAVAVAVAVAVAVAVAVAV 
TIMÜL ANVIK 


Mödikna lieloy sagön : Naütob; no sevob kisi dunön; tim 
mogolon so nevifiko. Pösods somik no nog etüvon magivi timüla 
anuik. Verätos, das edel ya efinikon; dins, kelis edunobs ün tim et 
binons ya in paset. Odel no nog ekömon - pro mödikans, odel neai 
okömon. Pro obs, no sevobs fümiko, va okömon u no; obinon 
fütüratim nefümik. Kodü atos, juitobsös timüli anuik, bi binon tim, 
kel fümon. Juitobsös utosi, kelosi dunobs ün timäl anuik, bi timül 
anuik neąi ogekömon. 


Timül anuik leduton lü obs - no nestümobsös oni! Binon 
bal skilas lifa : pösods, kels ereigons oni ya etüvons kläni lifa. Ab 
klän veütik lifa - kis binon-li? Binädos me geb frutik tima, me späl 
tima ad fölön desini obsik. Naütans no esuemons veräti at. Kludo 
gebobsös timüli anuik ad lifön lefrutiko ! 

Suvo ven seatob in gad 

dis podabim gretik in jad; 

ven kanitons bödils smalik 
lidis okas ai jönik; 

ven fiors mödik benosmelons, 
biens mieli konletons; 

ven näi ob bukil e vin, 

tän läb oba binon nen fin ! 


NIFÜPADEL 


Dönu nifos dü del lölik. 
Cemi no okanob lüvön. 

Ag! binoböv nog cil smalik 
in nif, tän viloböv pledön ! 


Tim et sis lunüp paseton. 

Pos kuds mödik, maläd e tom, 
te ret obe nog oblibon: 

Kisi dunoböd is in dom ? 


Kredob, ven da fenät logob, 
kö nif tegon fioris in gad: 
Suno bo potegod id ob 

fa kold, e nif, e glad. 





OOOO OGOOGCOOOnno0naon 


